সুরেন নামের যুবকটি — যে দ্বিতীয় দিনই সন্ধ্যার পাশে চলে এসেছিল, সারাদিন ধরে ওর পাশে পাশে হেঁটেছিল — সেও মারা পড়েছিল একইভাবে। বয়েসের গুণে সুরেন সন্ধ্যার সঙ্গে একটু ভাবসাব করার চেষ্টা করেছিল। সন্ধ্যা ওকে খুব একটা আমল দেয় নি, আবার একেবারে হতাশও করে নি। সন্ধ্যার এই ভেবে একটু মজাই লাগছিল যে একটা পুরুষমানুষ এই অবস্থাতেও মেয়েছেলের জন্যে ছোঁক ছোঁক করছে। সে ছেলেটি মারা যাওয়াতেও ওর বিশেষ কোন প্রতিক্রিয়া হয় নি। সুরেন না হয়ে সাপের কামড় খাওয়া ছেলেটি কোন একজন হরেনও হতে পারত। কে মারা পড়ল সেটা বড় কথা নয়। বড় কথা হল যে সন্ধ্যা বেঁচে আছে আর সেই নিরাপদ আশ্রয় আরও কাছে এসে গেছে — একদিনের দূরত্ব কমে গেছে। সুরেনের মা ছেলের শরীর বুকে জড়িয়ে ধরে মড়াকান্না জুড়েছিল। ওর বাবা তাড়াতাড়ি স্ত্রীর মুখে হাত চাপা দেয়। চীৎকার চেঁচামেচি শুনে স্থানীয় লোকজন জড়ো হয়ে গেলে কোন বিপদও হতে পারে। তারপর দলটা আবার চলতে শুরু করলে ওরাও দলের সঙ্গে চলতে থাকে। হাঁটতে হাঁটতে কাঁদছিল সুরেনের মা। বাবাটা মাটিতে পড়ে থাকা চিঁড়ে মুড়ির পোঁটলাটা মৃতদেহের পাশ থেকে তুলে নিয়ে আসে। খাবারটা পথে কাজে লাগবে।